列子御风赋（以至人御风契心元寞为韵）
纥干俞 (Tang)
列子占风之自。履道而至。澹皭若以体轻。每泠然而意遂。感时之候。临大块以栖真。与化为徒。谅成形之分类。美夫应彼飘举。随乎屈伸。如假羽翼。回离埃尘。必俟乎转绿蕙。摇青蘋。穆以绝俗。清乎便人。摩九霄以骋望。遵一气而游神。是知本于无营。且曰何思何虑。超然独往。畴为我御。瞻徐疾之匪差。杳徜徉之有助。诚之所待。因啸武以孤骞。为用不疲。偶化鹏而并翥。钦若扇物。资乎在躬。此焉静骛。于以元同。宜其经隐。坌遭鸿濛。肃以潜畅。高而不穷。期则罔愆。虞皇载美于解愠。德之为贵。轩后必闻乎顺风。其或倒影亏蔽。振衣容裔。莫逞乎远。孰睹其际。方出谷于来穴。缥形腾以神契。善行无迹。顾绥策以何施。乘化而游。信道途之不系。伊在御之有则。曷蹑虚而可寻。明上士以离代。启至言以修心。斯气也。激浊常全。接虚固然。初习习以遐迈。卒谆谆以思元。候不奸兮。节之八音而咸应。福能致矣。旬有五日而方旋。想乎上下无间。乘淩有托。既冲天而轻举。亦观徼而惟寞。鄙箫史兰台之凤。轶王子缑山之鹤。道之云远。将自保于逍遥。时不再来。因以翔于寥廓。